Las Biblioteques Municipals adquireixen nombroses novetats literàries amb l’Any Nou
2025-07-24

La primera setmana de gener de 2024, les Biblioteques Municipals de Burjassot van rebre també la visita dels Reis Mags d’Orient, una màgica visita que es va traduir en una notable quantitat de novetats literàries, tant per a la Biblioteca d’Adults com per a la Biblioteca Infantil, de les quals ja poden gaudir els seus usuaris i usuàries. A més, en tots dos espais s’han creat dues zones d’interés que, cada setmana, van canviant i mostrant els nous títols que ja es poden amprar per a gaudir de la seua lectura.

En l’àmbit de les lectures per a adults, la Biblioteca Municipal ha adquirit més de 200 nous exemplars entre ficció i no ficció. A l’hora de realitzar les adquisicions, s’ha tingut en compte les desiderates realitzades per usuaris i usuàries al llarg de l’any passat; llibres que continuen o completen sagues ja existents a la Biblioteca, títols que s’havien de reposar pel desgast dels exemplars existents, títols que han sigut finalistes o guanyadors de premis literaris i, també, llibres de temàtiques específiques com la igualtat i el feminisme, poesia, assaig o, sobretot, nombroses novel·les d’autors i autores, tant nacionals com internacionals, que han vist la llum durant el 2023 o en anys immediatament anteriors.

Els lectors i lectores àvids de noves històries tenen un amplíssim ventall d’obres per a triar. Fortuna (Premi Pullitzer 2023), els últims títols chick lit de l’exitosa escriptora valenciana Elisabet Benavent; Las madres, novel·la del fenomen Carmen Mola, a més d’altres títols dels autors actuals més capdavanters en novel·la negra com Víctor del Árbol, Manuel Loureiro, Camilla Lackberg o Juan Gómez Jurado són només alguns dels exemples de les nombroses novetats amb què compta la Biblioteca d’Adults

Tampoc es queda arrere la Biblioteca Infantil amb les novetats adquirides per al gaudi dels xiquets i adolescents de Burjassot. Entre altres coses, s’ha reposat tota la saga de novel·les de Harry Potter, sens dubte, de les més llegides entre el públic infantil i juvenil al llarg de les dècades. També hi ha nombrosos títols que aborden temes complexos com la diversitat familiar, l’autoestima i l’educació emocional, l’autisme o els complexos, des d’un punt de vista adaptat a l’edat dels petits i joves lectors i lectores. A més, la Biblioteca no deixa de costat als grans clàssics i també ha adquirit nombroses novel·les pertanyents a sagues actuals molt llegides pel públic lector adolescent com Los quebrantasueños o Cazadores de sombras.

Convertir-se en soci o sòcia de les Biblioteques Municipals de Burjassot és senzill. N’hi ha prou amb acudir a la Biblioteca d’Adults amb el DNI i el personal de Biblioteques realitzarà els tràmits pertinents.